‘Al 6 franchises sal groot rugby speel in 2018’ | Netwerk24
OORSIG: Solidariteit eis volledige ondersoek na Denel
‘Al 6 franchises sal groot rugby speel in 2018’
Deur Tinus van Staden 16 Mei 2017 13:30
Al ses Suid-Afrika se rugbyfranchises sal aanstaande jaar in groot internasionale reekse meeding.
Dis nou as die Suid-Afrikaanse Rugbyunie (Saru) se onderhandelinge met twee kompetisies se beheerrade in die buiteland volgens plan verloop, sê Saru se president, Mark Alexander.
Mark Alexander, Saru se president. Foto: Gallo Images
“Twee spanne gaan die trekpas uit die Superrugby-reeks kry, maar dié twee spanne sal dan by ’n ander groot internasionale kompetisie inval,” sê Alexander.
“Ons is opgewonde oor die moontlikheid om by ander kompetisies betrokke te raak. Ons onderhandel tans vir deelname aan twee internasionale reekse,” sê hy.
Volgens hom is Saru in “gevorderde samesprekings” met reekse in twee streke en dié beheerliggaam se doelwit is om die twee spanne wat gaan uitval volgende jaar reeds by ander reekse te betrek.
“Die hele plan is om te verseker die twee spanne neem van 2018 af reeds aan ander kompetisies deel. Ons wil hulle nie tot die wildernis verdoem nie. So, as alles goed gaan, sal al die spanne aan internasionale reekse deelneem.”
Die Pro12-reeks in Europa, waarin spanne van Ierland, Wallis, Skotland en Italië speel, is al genoem as een van die kompetisies waarin ’n Suid-Afrikaanse span moontlik gehuisves kan word.
Hoewel Saru nog nie aangekondig het wie die twee spanne is wat hul Super-status van aanstaande jaar af kwyt gaan wees nie, dui alles daarop dat dit die Southern Kings en Cheetahs sal wees.
Die Kings se huidige spelpeil maak dit egter moeilik om hulle uit die reeks te skop, veral nadat hulle die naweek met die Haaie afgereken het.
“Hulle is ’n belangrike span vir ons en dis ’n streek met ’n groot hoeveelheid rugbyspelers. Ongelukkig het dié streek deur moeilike tye gegaan, maar ons sal steeds ’n franchise daar hê, veral omdat dit die bakermat van swart rugby is,” sê Alexander.
Die hele plan is om te verseker die twee spanne neem van 2018 af reeds aan ander kompetisies deel.
Daar is onlangs bespiegel dat Sanzaar, Superrugby se beheerliggaam, se plan om die deelnemende spanne in dié reeks te verminder, gekelder kan word.
Die Western Force en Melbourne Rebels het dié beheerliggaam reeds met regsaksie gedreig. Daar is ook bespiegel dat die Cheetahs vir Saru hof toe kan sleep.
“Ons het nie ’n dagvaarding van die Cheetahs ontvang nie. Ek weet ook dat Sanzaar regsadvies oor die aangeleentheid ontvang het. Ek weet nie hoe enige dagvaarding suksesvol gaan wees nie. Ek glo nie dit sal die planne verhinder nie. Die plan is dat daar volgende jaar slegs vier Suid-Afrikaanse spanne in die Superrugby-reeks gaan wees.”
Dit is ook onwaarskynlik dat twee spanne sal saamsmelt.
“In die verlede was daar spanne wat saamgesmelt het. Dit het nooit gewerk nie. Dit het nie vir die Cats (die vaandel waaronder die Cheetahs en Leeus gesamentlik deelgeneem het) gewerk nie. Hulle het vrot vertoon. Dit is ’n opsie, maar dit is nie ’n opsie wat ons tans ondersoek nie,” sê Alexander.
Meer oor: Mark Alexander | Superrugby | Saru | Sanzaar
Super-relegasie kan bedekte seën wees
Sanzaar wik steeds oor Super-struktuur